Ғиниәтулла Сафиулла улы. Бөтәһе лә түгел, Ҡазандағыһын ни өсөндөр, беҙгә күрһәтә һалып бармайҙар. Тамыры менән тотош башҡорт, шәжәрәләренән генәме, башҡорт икәне хатта ауылынан, халыҡты иҫәпкә алыу ҡағыҙҙарынан күренеп тора. Паспортында ла башҡорт тип яҙылған, күсермәһен мин яҙған мәҡәләгә дәлил рәүешендә үҙегеҙ журналда баҫтығыҙ ҙаһа. Әммә татар коллегаларыбыҙ, нишләптер, уны бары татар әҙибе тип яҙалар. Йәшерен-батырыны юҡ, үҙебеҙҙең М. Ғафури фонды етәкселәре лә был тирмәнгә һыу ҡойоуға күп көс һала. Гөлнур Ҡасим ҡыҙы. Бигерәк тә Совет осоронда күршеләребеҙ тарафынан рухи байлыҡтарыбыҙҙы үҙләштереү таралған күренеш булды шул. Тап шул сәбәптән байтаҡ хазиналарыбыҙ хәҙер уртаҡ ҡомартҡы булып йөрөй. Бер заман, Дәүләт хәүефһеҙлеге комитетында эшләпултырғанда, 1974 йылда сыҡҡан ике томлыҡ “Татар халыҡ ижады”н Америкаға ебәрергә теләйҙәр, тип экспертизаға килтерҙеләр. Зәңгәр тышлы, әле лә күҙ алдымда. Уҡый башланым да, сәстәрем үрә торҙо, туҡһан процентҡа башҡорт халыҡ ижадынан тора. Күп һүҙҙәре (әлбиттә, башҡорт һүҙҙәре) аңлашылмағас, китаптарҙың һәр битенең яртыһы тиерлек аңлатмаларҙан, тәржемәләрҙән тора. Йәнәһе лә, боронғо һүҙ-төшөнсәләр, бөгөнгө уҡыусылар аңламай. Халыҡҡа халыҡ ижадын аңлатып, тәржемәләп яҙыу – ошо үҙе абсурд түгелме ни?